Illum, il-Kummissjoni Ewropea ppubblikat abbozz ta' ftehim ġuridiku għas-sħubija fil-futur bejn l-UE u r-Renju Unit. Dan jittrasforma f'test ġuridiku dawk id-direttivi ta' negozjati approvati mill-Istati Membri fil-Kunsill Affarijiet Ġenerali fil-25 ta' Frar 2020, skont id-Dikjarazzjoni Politika li dwarha qablu l-UE u r-Renju Unit f'Ottubru 2019. It-test ippubblikat illum isegwi konsultazzjonijiet mal-Parlament Ewropew u mal-Kunsill, u għandu l-għan li jipprovdi għodda sabiex in-negozjati jkollhom fuqiex iserrħu u biex ikun jista' jsir progress mar-Renju Unit. Il-kriżi tal-COVID-19 wasslet għall-ikkanċellar tar-rawnd tan-negozjati skedat għal din il-ġimgħa f'Londra. Michel Barnier, il-Kap Negozjatur tal-Kummissjoni Ewropea, qal: “Dan it-test jurina li huwa possibbli li jkun hemm ftehim ambizzjuż u komprensiv dwar ir-relazzjoni tagħna fil-futur, abbażi tal-mandat tal-UE u l-ambizzjoni politika li ħames xhur ilu sar qbil dwarha mar-Renju Unit.” Sabiex inżommu mal-politika tagħna rigward it-trasparenza, l-abbozz ta' ftehim ġuridiku ġie ppubblikat online. Il-passi li jmiss Ir-Renju Unit indika li se jressaq xi testi li jkopru wħud mill-elementi tar-relazzjoni fil-ġejjieni bejn l-UE u r-Renju Unit deskritti fid-Dikjarazzjoni Politika. Minħabba l-iżviluppi relatati mal-COVID-19, in-negozjaturi tal-UE u tar-Renju Unit bħalissa qed jesploraw modi alternattivi kif jissoktaw bit-taħditiet, inkluż l-użu tal-vidjokonferenzi, jekk ikun possibbli. Iż-żewġ naħat jibqgħu f'kuntatt mill-qrib bejniethom. Matul il-ġimgħat li ġejjin se tissokta ħidma sostantiva fuq it-testi legali miż-żewġ naħat. Għal aktar informazzjoni Dan l-abbozz tat-test ippubblikat mill-Kummissjoni jkopri l-oqsma kollha tan-negozjati, inklużi l-kooperazzjoni kummerċjali u ekonomika, l-infurzar tal-liġi u l-kooperazzjoni ġudizzjarja f'materji kriminali, is-sehem fi programmi tal-Unjoni u oqsma tematiċi oħra ta' kooperazzjoni. Kapitlu apposta li jirrigwarda l-governanza jipprovdi deskrizzjoni ġenerali għal qafas prevalenti li jkopri l-oqsma kollha ta' kooperazzjoni ekonomika u ta' sigurtà. Għal aktar informazzjoni